Verkkokauppa.com ja Asus vahvistavat koneen olleen uusi. Lokitiedot kuitenkin paljastuivat, että tietokoneeseen oli asiakkaan toimesta ennen palautusta asennettu Windows ulkoiselta medialta.

Toni Kumpulan mielestä hänelle myytiin käytetty kone. Kuvituskuva. Mostphotos

Iltalehti kertoi reilu viikko sitten turkulaisesta Toni Kumpulasta, joka kertoi löytäneensä uudelta tietokoneeltaan windows.old-kansion, jota hän piti merkkinä siitä, että konetta oli jo käytetty.

Kumpula osti Asusin tarjouskannettavan 12. marraskuuta Raision Verkkokauppa.comista. Kun mies avasi koneen kotonaan, törmäsi hän windows.old-nimiseen kansioon. Kumpula kertoi Iltalehdelle, että kyseinen kansio merkitsi sitä, että kyseessä oli palautettu kone, johon oli asennettu käyttöjärjestelmä uusiksi.

Tietokirjailija ja it-asiantuntija Petteri Järvinen kommentoi tapausta 18.11. Iltalehdelle.

— Kerran tai pari vuodessa tulevat suuret päivitykset, joissa Windowsin versionumero muuttuu, ja ne saattavat luoda windows.old-kansion, joka poistuu yleensä 30 päivän kuluessa päivityksestä. Se sisältää vanhan Windowsin ydintiedostot siltä varalta, että käyttäjälle tulee ongelmia uudesta versiosta.

Kumpula kertoi, että ensimmäistä kertaa tietokonetta käynnistäessään, hän ei ollut yhdistänyt sitä verkkoon.

— Kone ei voinut millään ladata päivityksiä, Kumpula sanoi.

Microsoftin viestintäjohtaja Anne Alarotu kertoi Iltalehdelle, että päivitykset eivät voi jäädä käyttäjältä huomaamatta.

— Kun päivitys tulee, niin kone vaatii käytännössä uudelleenkäynnistyksen sen jälkeen. Se kertoo, että kone käynnistetään uudelleen, jotta päivitykset astuvat voimaan. Windows.old syntyy sillä hetkellä, kun päivitys alkaa pyöriä, Alarotu kertoi.

Kone tutkittiin perin pohjin

Nyt Verkkokauppa.com sekä Asus ovat tutkineet kyseisen koneen. Molemmat pitäytyvät kannassaan siitä, että kyseessä ei ollut käytetty kone.

— Tutkimuksissamme todettiin, ettei koneen mukana tullutta alkuperäistä Windowsia oltu ikinä aktivoitu, mikä tapahtuu, kun kone yhdistetään nettiin ja käyttöjärjestelmä ottaa yhteyttä päivityspalvelimiin ensimmäistä kertaa. Tämä kertoo sen, ettei konetta ollut käytetty ennen 12.11. tapahtunutta ostotapahtumaa, Verkkokauppa.comin markkinointi- ja viestintäjohtaja Seppo Niemelä kertoo Iltalehdelle.

— Hallussamme olevien asennuslokitietojen mukaan koneeseen oli asiakkaan toimesta ennen palautusta asennettu Windows ulkoiselta medialta. Meillä olevien tietojen perusteella tietokone oli käyttämätön.

Niemelän mukaan väitettyä old-kansiota ei löytynyt lainkaan koneelta, kun Verkkokauppa.com sai sen käsiinsä.

— Old-kansion olemassaolo ei asiantuntijoidemme mukaan ylipäänsä ole todiste mistään, Niemelä sanoo.

Myös Asus on todennut selvityksessään, että Kumpulalle myyty kone on ollut uusi.

— Asiaa on selvitetty myös meidän puolelta, ja selvitykseemme perustuen kyseessä on uusi kone ennen asiakkaan ostotapahtumaa, Asusin Suomen markkinointi- ja viestintävastaava Siina Hietajärvi kertoo.